EVROPSKA KOMISIJA Bruselj, 20.11.2018 JOIN(2018) 28 final SKUPNO SPOROČILO EVROPSKEMU PARLAMENTU IN SVETU Elementi strategije EU za Indijo



Elementi strategije EU za Indijo Partnerstvo za trajnostno modernizacijo in svetovni red, ki temelji na pravilih UVOD Evropska unija in Indija sta leta 2004 sklenili strateško partnerstvo. Število njunih skupnih interesov se je z leti povečalo. V regionalnem in mednarodnem okolju, ki je polno izzivov, imata EU in Indija skupne vrednote, kot so demokracija, človekove pravice in temeljne svoboščine, ter podpirata svetovni red, ki temelji na pravilih in je usmerjen v multilateralizem. Obe sta „uniji raznolikosti“ in imata lahko druga od druge pomembne koristi, ki ju prinašata njuna blaginja in trajnostni razvoj. Indija ohranja stalno gospodarsko rast, močno demografsko dinamiko in ambiciozna prizadevanja za modernizacijo. Sodeluje pri svetovnih vprašanjih, spodbuja svojo mehko moč in vzpostavlja različna partnerstva. EU je najrazvitejši projekt regionalnega povezovanja na svetu in normativna velesila, ki zagotavlja stabilizacijo. Utrdila je svoj enotni trg ter zunanjo in varnostno politiko, sprejela pa je tudi pomembne ukrepe na področju skupne evropske obrambne politike. EU je v zadnjih letih podkrepila svojo vlogo pomembnega gospodarskega in političnega akterja v Aziji, saj je razvila dobre dvostranske odnose s strateškimi partnerji, državami srednje, vzhodne, južne in jugovzhodne Azije ter Združenjem držav jugovzhodne Azije (ASEAN). Proaktivno razvija lastno strategijo za povezovanje Evrope in Azije ter krepi svoje sodelovanje na področju varnostne politike v tej regiji, hkrati pa ohranja odločen regionalni pristop v okviru azijsko-evropskega srečanja (ASEM). V zvezi s tem je v interesu EU, da okrepi svoje politične in gospodarske vezi ter sodelovanje z Indijo na področju varnostne in obrambne politike, saj je Indija pomemben akter na azijski celini in rastoča svetovna sila. Trdno partnerstvo z Indijo je ključni element uravnotežene politike EU za Azijo kot celoto. Trdno partnerstvo z Indijo je zaželeno, da bi lahko EU in Indija skupaj prispevali k ohranjanju miru in stabilnosti, spodbujali blaginjo in trajnostni razvoj ter okrepili red, ki temelji na pravilih. Prizadevati si je treba za okrepljen politični dialog in redne izmenjave mnenj pred pomembnimi mednarodnimi srečanji, da bi se doseglo močnejše skupno razumevanje, ki bi prispevalo k zmanjševanju razlik in krepitvi skupnega ukrepanja. EU in Indija imata skupaj skoraj dve milijardi prebivalcev, zaradi česar predstavljata precejšen vir gospodarske rasti in imata velik potencial, da pozitivno vplivata na potek človeškega razvoja. EU si prizadeva okrepiti strateško partnerstvo z Indijo, da bi lahko uresničila ta cilj. V tem skupnem sporočilu so predlagani elementi strategije EU za naslednjih 10–15 let, ki temelji na zadnjem sporočilu Komisije o Indiji iz leta 2004 in upošteva priporočila Evropskega parlamenta iz resolucije o političnih odnosih z Indijo iz leta 2017. V tem skupnem sporočilu se predlagajo: ·okrepitev strateškega partnerstva med EU in Indijo; ·vzpostavitev močnega partnerstva za trajnostno modernizacijo; ·združitev moči za utrditev svetovnega reda, ki temelji na pravilih, na podlagi multilateralizma, v osrčju katerega so ZN in STO; ·razvoj skupnega pristopa na večstranski ravni za reševanje svetovnih izzivov; ·iskanje skupnih odzivov na varnostne grožnje in regionalna vprašanja. Informacije o Indiji Indija je skupaj s Kitajsko, EU in Združenimi državami Amerike med največjimi gospodarstvi na svetu v smislu paritete kupne moči. Je najhitreje rastoče veliko gospodarstvo, katerega letna stopnja rasti BDP znaša približno 7 % in ki je na dobri poti, da do leta 2030 doseže vrednost 7,8 bilijona USD. Je pomemben akter v globalnem gospodarskem upravljanju. Leta 2017 je bila EU najpomembnejša trgovinska partnerica Indije, Indija pa je bila deveta največja trgovinska partnerica EU. Indija bo postala država z največ prebivalci na svetu, saj bo v naslednjem desetletju prehitela Kitajsko. Je pa že največja demokracija na svetu. 50 % vseh Indijcev je mlajših od 25 let. Zaradi te demografske prednosti bi se lahko rast BDP Indije na prebivalca v naslednjih dveh desetletjih povečevala za dve odstotni točki na leto. 67 % prebivalstva živi na podeželskih območjih, vendar naj bi se glede na povedi stopnja urbanizacije v naslednjem desetletju podvojila. Indija se pri uresničevanju svojega gospodarskega in demografskega potenciala srečuje z velikimi izzivi, in sicer mora v prvi vrsti 270 milijonov ljudi rešiti iz skrajne revščine, zgraditi ustrezno infrastrukturo in vzpostaviti povezljivost, zagotoviti dostop do izobraževanja in zdravstva po vsej državi ter rešiti vprašanje vse večje dohodkovne neenakosti. Ker je 93 % delovne sile zaposlene v neformalni ekonomiji, je davčna osnova ozka. Ustvarjanje delovnih mest je prav tako eden od izzivov, saj na trg dela po ocenah vsako leto vstopi 12 milijonov ljudi. Indija je trenutno četrti največji onesnaževalec s toplogrednimi plini na svetu, čeprav to pomeni, da povzroči le eno desetino emisij CO2 na prebivalca Združenih držav Amerike. Njene energetske potrebe se bodo v naslednjih 20 letih več kot podvojile. Indija je zelo občutljiva na podnebne spremembe in skrajne vremenske pojave, kot so vročinski valovi, suša in poplave. To še povečuje razvojne izzive in še posebej negativno vpliva na revne in ranljive skupine. Gospodarska in demografska rast močno vplivata na okolje. Posebni izzivi vključujejo izčrpavanje virov, zlasti pomanjkanje vode, onesnaževanje zraka in vode ter ravnanje z odpadki.

Indija se osredotoča na modernizacijo in si je zastavila naslednje ambiciozne cilje: zmanjšati revščino in enakomerneje razporediti koristi gospodarske rasti; odgovoriti na potrebe nastajajočega srednjega razreda; povečati proizvodno zmogljivost in produktivnost z domačimi in tujimi naložbami ter prenosom tehnologij; doseči trajnostno urbanizacijo; modernizirati kmetijstvo; digitalizirati gospodarstvo; izboljšati upravljanje voda in učinkovito rabo virov; razviti kvalificirane človeške vire; ter spodbujati inovacije in zagonska podjetja. Indija ima pomembno mesto v zapletenem geostrateškem prostoru. Ker Indija leži na stičišču ključnih trgovinskih poti med Evropo in Azijo in je dejavnik stabilnosti v zapleteni regiji, ima njena diplomatska in varnostna drža do njenih sosedov in glavnih regionalnih sil pomembne posledice za EU. Tradicionalni odnosi Indije z državami v razvoju so prav tako pomemben vir moči pri obravnavanju ciljev trajnostnega razvoja. 1.ZAGOTAVLJANJE BLAGINJE S TRAJNOSTNO MODERNIZACIJO Okrepljeno partnerstvo med EU in Indijo na področju trajnostne modernizacije bi moralo prispevati k poglobitvi obstoječega odnosa ter spodbujanju naložb in trgovine, obenem pa bi lahko pospešilo vzpenjanje Indije po vrednostni verigi, spodbudilo njene raziskave in tehnološki razvoj, učinkovito rabo virov in zeleno rast, povečalo davčno osnovo ter spodbudilo podjetništvo. Notranje politike in prioritete Indije bodo močno vplivale na mednarodne ukrepe na področju podnebnih sprememb, svetovno energetsko varnost, učinkovito rabo virov, izvajanje Agende 2030, okoljske izzive, zmanjševanje tveganja nesreč, upravljanje oceanov, vključno s trajnostnim ribištvom in modrim gospodarstvom, ter zaščito skupnih svetovnih dobrin. EU bi morala svoje dinamično dvostransko sodelovanje na področju modernizacije prenesti na svetovno raven in pri teh vprašanjih intenzivneje sodelovati z Indijo, da bi zagotovila učinkovit globalni pristop. 1.1. Utrditev partnerstva za modernizacijo EU je naravni partner pri podpiranju naslednjih ciljev Indije: doseči trajnostno rast; zagotoviti dostop do zelene tehnologije in digitalnih rešitev; doseči učinkovito rabo virov; izvajati regulativne modele in zakonodajne okvire ter uskladiti standarde. Sodelovanje med EU in Indijo bo prispevalo k zmanjšanju pritiska na vire, onesnaževanja in emisij toplogrednih plinov ter povečanju odpornosti na podnebne spremembe. Trdno partnerstvo med EU in Indijo za modernizacijo bi moralo podpreti tudi cilje EU glede ustvarjanja delovnih mest, rasti in naložb ter prispevati k spodbujanju trajnostne povezljivosti za Evropo in Azijo v skladu s strategijo EU za povezljivost. Indija mora rešiti zapletene izzive velikih razsežnosti. Zaradi svoje demografske prednosti bi lahko postala svetovna gonilna sila rasti, če ji bo uspelo spodbujati izobraževanje, raziskave in inovacije, podjetništvo, znanja in spretnosti ter povečati zaposljivost. Izboljšanje udeležbe žensk in mladih v gospodarstvu bi prav tako prispevalo h gospodarski rasti ter pomagalo okrepiti enakost spolov. Indija si prizadeva, da bi se uveljavila kot proizvodno vozlišče, zlasti s privabljanjem tujih neposrednih naložb. Togost trga dela in slab položaj Indije na lestvici iz poročila Svetovne banke o enostavnosti poslovanja sta omejevalna dejavnika. Družbe EU so doslej prispevale k več kot šest milijonom novih delovnih mest v Indiji. Z izboljševanjem poslovnega okolja bi se morala ta številka povečati. Indija je pred kratkim uvedla pomembne makroekonomske reforme, zlasti z davkom na blago in storitve ter prehodom na režim za doseganje ciljne inflacije. Glede na podobnosti med sistemi EU in Indije za upravljanje na več ravneh bi lahko obe strani imeli koristi od intenzivnejšega političnega dialoga in izmenjave strokovnega znanja o oblikovanju gospodarskih politik na več področjih, kot so fiskalna pravila in okviri, davčna ureditev, politika konkurence, okviri monetarne politike in strukturne reforme, vključno z bančnim sektorjem. Dvostranske izmenjave bi morale olajšati izmenjavo znanja o procesih reform, izboljšati razumevanje makroekonomskega razvoja ter zagotoviti učinkovitejše sodelovanje v skupini G20. Indija je slabo razvito infrastrukturo opredelila kot veliko oviro. V prometnem in energetskem sektorju ter digitalnih omrežjih so potrebne velike naložbe. Gradbeni sektor EU že prispeva k medsebojni povezljivosti Indije, pametni mestni infrastrukturi in energijski učinkovitosti. EU bi morala bolj spodbujati sodelovanje Indije na področju pomorskega prometa in infrastrukture, varnosti v zračnem, železniškem in cestnem prometu in digitalne povezljivosti ter prispevati k vzpostavitvi boljših pogojev v smislu standardov, znanj in spretnosti ter kompetenc. Še naprej bi morala podpirati razvoj trajnostne infrastrukture, odporne proti podnebnim spremembam, kot ga že podpira z mehanizmi mešanega financiranja in Evropsko investicijsko banko, ter razvoj boljše mobilnosti v mestih in na podeželju prek neprekinjenih medsebojnih povezav med podzemnimi in običajnimi železnicami. V indijski mešanici virov energije trenutno prevladuje premog (50 % porabe primarne energije), vendar je država začela izvajati enega največjih programov za prehod na čisto energijo na svetu, v okviru katerega izkorišča svoj potencial energije iz obnovljivih virov. Sodelovanje med EU in Indijo lahko pomaga zagotoviti zanesljive, trajnostne in cenovno dostopne energetske sisteme ter hkrati prispeva k rasti sektorja energetskih tehnologij EU. EU bo z Indijo še naprej sodelovala na področju energetske varnosti, energijske učinkovitosti, obnovljivih virov energije, vključno s sončno energijo, vetrno energijo na morju, pametnimi omrežji in sistemi, ki niso povezani z omrežjem, ter pri oblikovanju politik za razvoj sistema električne energije, ki lahko zanesljivo združuje velike deleže energije iz obnovljivih virov. Partnerstvo med EU in Indijo za čisto energijo in podnebne spremembe spodbuja politične in regulativne pristope, poslovne rešitve in zeleno tehnologijo, da bi se omogočil energetski prehod in obravnavale podnebne spremembe s povečanjem odpornosti in zmanjšanjem emisij toplogrednih plinov. Skupni dolgoročni pristop k podnebnim ukrepom bi moral povezati podporo inovacijam s spodbudami za njihovo uvedbo na trgu in drugimi ukrepi podpore, opredeliti in izkoriščati sinergije med podnebnimi ukrepi in s tem povezanimi vprašanji, kot sta onesnaževanje zraka ter povezava med vodo in energijo, ter si prizadevati za vključitev prilagajanja podnebnim spremembam v obvladovanje tveganja naravnih nesreč in načrtovanje razvoja. Izkušnje EU z reševanjem okoljskih vprašanj in njena vrhunska tehnologija so zelo pomembne za zagotavljanje trajnostnih rešitev, kar dokazujeta partnerstvi med EU in Indijo na področju vode in učinkovite rabe virov. Sodelovanje bi bilo treba okrepiti, da bi se podprli prehod Indije na krožno gospodarstvo, ki je gospodarno z viri, ter politike ravnanja z odpadki in integriranega upravljanja vodnih virov ter da bi se obravnavalo onesnaževanje zraka in vode ter poiskale inovativne rešitve za reševanje vprašanja plastičnih in morskih odpadkov. Splošni cilj bi moral biti zbliževanje politik EU in Indije ter izvajanje okoljske zakonodaje, da bi se spodbudila zelena gospodarska rast in ustvarjanje delovnih mest ter odprle priložnosti za gospodarske subjekte v javnem in zasebnem sektorju EU. EU je zavezana krepitvi mednarodnega upravljanja oceanov, vključno s trajnostnim ribištvom, Indija pa je pomemben akter v Indijskem oceanu. EU si prizadeva okrepiti sodelovanje z Indijo na področju ribištva na dvostranski, regionalni in večstranski ravni, zlasti v okviru regionalnih organizacij za upravljanje ribištva, da bi se zagotovila trajnostno upravljanje in uporaba živih morskih virov. Poleg tega bo z Indijo sodelovala pri spodbujanju razvoja trajnostnega modrega gospodarstva, vključno s trajnostnim kmetijstvom, ter izmenjave dobrih praks na področju pomorskega prostorskega načrtovanja in celovitega gospodarjenja z obalnim pasom. Zaradi hitre urbanizacije Indije in s tem povezanih izzivov za okolje, vodo, kakovost zraka, ravnanje z odpadki in odpadnimi vodami, promet, zmanjševanje tveganja nesreč in trajnostne energetske sisteme je razvoj mest posebej pomembno področje sodelovanja z EU. Poglobitev partnerstva med EU in Indijo za pametni in trajnostni razvoj mest, zlasti na področju mobilnosti v mestih, higienizacije in trajnostnih hladilnih tehnologij, bo prinesla pomembne koristi v smislu olajšanja dostopa do stroškovno učinkovitih in cenovno dostopnih tehnoloških rešitev, politik in praks. Krepitev partnerstva pri podnebnih in energetskih ukrepih na lokalni ravni, vključno z nadgrajevanjem uspešnih dosedanjih izkušenj, pridobljenih v okviru Svetovne konvencije županov za podnebje in energijo v Indiji, bo pripomogla k reševanju izzivov tako hitre urbanizacije kot tudi podnebnih sprememb. EU bi morala z Indijo tesneje sodelovati na področju razvoja podeželskih skupnosti, da bi se spodbujale trajnostne, cenovno dostopne in podnebno ozaveščene kmetijske prakse ter formalno uredilo gospodarstvo, povečala davčna osnova Indije in izboljšalo življenje ljudi. Prek projektov, usmerjenih v razvoj platform za e-trgovanje ter povečanje računalniškega opismenjevanja in zaupanja med podjetniki, bi morala podpirati vključevanje oddaljenih podeželskih območij na trg. To bi spodbudilo rast lokalnega gospodarstva in bi moralo prispevati k preprečevanju nadaljnje prenaseljenosti velikih mest v Indiji. Digitalizacija korenito preoblikuje gospodarstvo in družbo. Je priložnost za razvoj vključujočih gospodarskih in socialnih modelov, ki temeljijo na človekovih pravicah in enakosti spolov. EU in Indija podpirata digitalno gospodarstvo ter uporabljata digitalne rešitve za upravljanje in socialni razvoj. Obsežnejše izmenjave, med drugim v zvezi z regulativnim okvirom za izvajanje teh rešitev, bi morale biti namenjene olajšanju pretoka podatkov in hkrati zagotavljati visoko raven varstva osebnih podatkov. Avtomatizacija je skupaj z digitalizacijo gonilo za nove poslovne priložnosti za gospodarske subjekte EU in Indije. Sodelovanje bi bilo treba nadalje razviti in k njemu pristopiti z vidika zagotavljanja koristi za trge dela in povečanja produktivnosti dela. EU bi morala z Indijo še naprej sodelovati pri usklajevanju z mednarodnimi standardi. To na primer velja za avtomobilski sektor in varnost v cestnem prometu, za nastajajoče tehnologije, vključno s 5G, internetom stvari, inteligentnimi prometnimi sistemi, prihodnjimi omrežji in varnostjo telekomunikacij ter statističnimi standardi, pa tudi za bolj tradicionalne sektorje.

EU priznava zasebnost kot temeljno pravico, Indija pa prav tako napreduje v tej smeri. Sprejetje celovite zakonodaje o varstvu podatkov v Indiji ne bi le koristilo njenim prebivalcem, ampak bi tudi bistveno olajšalo dvostranske tokove podatkov, tudi z zagotovitvijo podlage za morebitno ugotovitev Evropske komisije o ustreznosti. To bi koristilo naložbenemu, trgovinskemu in varnostnemu sodelovanju. Na področju javnega zdravja bi morala EU še naprej pozitivno sodelovati z Indijo pri reformi njenega zakonodajnega okvira in krepitvi regulativnih zmogljivosti, da bi se zagotovilo zbliževanje z mednarodnimi praksami in standardi. Sodelovanje bi bilo treba okrepiti, da bi se v korist potrošnikov zagotovilo doseganje visokih standardov kakovosti zdravil, medicinskih pripomočkov in kozmetičnih izdelkov ter standardov varnosti hrane in da bi se preprečila protimikrobna odpornost. Sodelovanje na področju raziskav in inovacij za obravnavo skupnih družbenih izzivov bo ključno za podporo trajnostni modernizaciji Indije, zagotavljanje novih poslovnih priložnosti ter povečanje znanstvene odličnosti in konkurenčnosti EU. Dragocene priložnosti ponuja sodelovanje prek programov EU za financiranje raziskav in inovacij, kot so okvirni programi za raziskave (trenutno Obzorje 2020, od leta 2021 pa Obzorje Evropa), ter prek skupnosti Euratom. EU bo z Indijo še naprej tesno sodelovala na področju jedrske fuzije, da bi zlasti zagotovila učinkovito izvajanje mednarodnega projekta ITER. Sodelovanje na področju vode, okolju prijaznejšega prometa, čiste energije, krožnega gospodarstva, biogospodarstva, zdravja in IKT bi bilo treba razširiti. Upoštevati bi bilo treba tudi dodatna področja, kot so podnebne spremembe, trajnostni razvoj mest, proizvodnja, sodobni materiali, nanotehnologije in biotehnologija, predelava hrane ter raziskovanje oceanov. Predlagani ukrepi: ·na strateški ravni sodelovati z ustreznimi indijskimi ministrstvi in institucijami (npr. z nacionalnim inštitutom za preoblikovanje Indije) v zvezi s programom Indije za modernizacijo; ·podpirati trajnostno modernizacijo Indije s tehničnim strokovnim znanjem in mobilizacijo virov na ravni EU; stalnim sodelovanjem z Evropsko investicijsko banko; javnimi in zasebnimi viri naložb; ter mehanizmi mešanega financiranja, vključno s sodelovanjem držav članic EU. Prizadevati si za boljše usklajevanje in sinergije z evropskimi finančnimi institucijami ter multilateralnimi razvojnimi bankami, vključno z Azijsko razvojno banko in Azijsko banko za investicije v infrastrukturo; ·spremljati proces gospodarske reforme v Indiji in sodelovati pri izmenjavah v zvezi z makroekonomskimi gibanji prek razvoja tesnejših dvostranskih vezi, tudi z rednim makroekonomskim dialogom; ·organizirati tehnične in strateške izmenjave za reševanje vprašanj prevoza v skupnem interesu ter prispevati k priložnostim za naložbe in sodelovanje, tudi v civilnem letalstvu ter pomorskem, železniškem, cestnem in mestnem prometu, vključno z varnostjo v cestnem prometu; ·nadaljevati izvajanje partnerstva med EU in Indijo za čisto energijo in podnebne spremembe z rednimi izmenjavami ter to partnerstvo uporabljati kot platformo za usklajevanje dvo- in večstranskih pristopov k podnebnim spremembam in energetski varnosti. Podpirati prehod na čisto energijo s prispevanjem k vodilnim pobudam Indije na področju vetrne energije na morju, sončne energije, pametnih omrežij, energijske učinkovitosti ter dostopa do energije in njene cenovne dostopnosti. Podpreti razvoj in izvajanje podnebnih in energetskih ukrepov na lokalni ravni, tudi v okviru Svetovne konvencije županov za podnebje in energijo v Indiji; ·okrepiti sodelovanje na dvostranski, regionalni in večstranski ravni za spodbujanje trajnostne uporabe in upravljanja živih morskih virov; ·spodbujati pobude za povezovanje mest ter deliti izkušnje pri upravljanju mest in trajnostnega urbanističnega načrtovanja; ·spodbujati politične dialoge med več zainteresiranimi stranmi, vključno z organi na ravni Unije, držav in mest, industrijo, mikro, malimi in srednjimi podjetji ter civilno družbo, in sicer na področjih, ki so strateško pomembna za obe strani; ·spodbujati trajnostno proizvodnjo in potrošnjo ter vključevanje okoljskih pomislekov in rešitev v politike za gospodarsko rast. Podpirati prehod na krožno gospodarstvo, ki je gospodarno z viri, in okolju prijazna podjetja, zlasti s partnerstvi, tudi med MSP; ·spodbujati skupne pristope in standarde za digitalno preobrazbo, spodbujati vrednote glede varstva podatkov ter olajšati pretok podatkov s podpiranjem prizadevanj Indije za razvoj lastne zakonodaje, da bi Evropska komisija lahko sprejela sklep o ustreznosti v zvezi s podatki; ·razviti skupne akcijske načrte na področjih sodelovanja, kot so na primer prihodnja omrežja in nove tehnologije, spodbujanje raziskav in razvoja ter inovacij, varnost omrežij, upravljanje spektra, okrepljen razvoj zmogljivosti ter zahteve glede politike in regulativne zahteve; ·okrepiti sodelovanje ter podpreti krepitev regulativnih zmogljivosti Indije in usklajevanje z mednarodnimi standardi in praksami, zlasti v zvezi z zdravili in medicinskimi pripomočki; ·spodbujati skupne pobude na področju raziskav in inovacij v podporo trajnostni modernizaciji. Ustanoviti evropski inovacijski center za spodbujanje evropskih interesov na področju znanosti, tehnologije in inovacij v Indiji. 1.2. Tesnejše usklajevanje na področju svetovnih izzivov Indija je skupaj z EU pokazala močno politično zavezanost v pogajanjih za Pariški sporazum o podnebnih spremembah. Obe strani sta v celoti zavezani izvajanju sporazuma in sta okrepili sodelovanje v mednarodnih forumih. V podporo izvajanju Pariškega sporazuma si bo EU prizadevala za tesnejše sodelovanje na področju blažitve podnebnih sprememb in prilagajanja nanje ter vzajemnega učenja, na podlagi česar bodo razvite dolgoročne strategije, ki jih je treba predložiti v skladu s sporazumom. Enako pomembno je sodelovanje za razvoj ambicioznega svetovnega okvira za biotsko raznovrstnost za obdobje po letu 2020. Ker se povpraševanje po energiji povečuje, se bodo povezave Indije z mednarodnim energetskim sistemom okrepile, povečal pa se bo tudi njen vložek v svetovno energetsko varnost. Potrebno bo tesnejše sodelovanje na večstranski ravni, da se pospeši prehod na čisto energijo na svetovni ravni, oblikujejo trajnostne, cenovno dostopne, zanesljive in sodobne energetske storitve ter poiščejo rešitve za geopolitične izzive, ki jih prinaša izvajanje tega prehoda. EU in njene države članice so vodilne donatorice razvojne pomoči na svetu. Indija je v svoji regiji in zunaj nje pomemben akter na področju razvoja, njena razvojna pomoč pa se je od začetka tega desetletja zelo povečala. Odnos med EU in Indijo na področju razvoja se spreminja v partnerstvo med razvojnima akterjema. Indija in EU lahko skupaj učinkovito rešujeta svetovne izzive, vključno s cilji trajnostnega razvoja, pri oblikovanju katerih je imela Indija pomembno vlogo. EU si bo prizadevala okrepiti sodelovanje z Indijo na podlagi skupnih prioritet, tudi z olajšanjem trajnostnih naložb, sodelovanjem pri spodbujanju in izvajanju Agende 2030, tristranskim sodelovanjem ter sodelovanjem jug-jug. EU in Indija sta ključna akterja pri uporabi vesolja za raziskave in razvoj, opazovanje Zemlje, nadzor v vesolju, komunikacije in satelitsko navigacijo. Razviti bi bilo treba tesnejše sodelovanje pri ukrepih na področju preglednosti in krepitve zaupanja v zvezi z vesoljem ter na področju varnosti in zaščite v vesolju in zmanjševanja vesoljskih odpadkov. Indija in EU bi morali okrepiti tudi sodelovanje na področju raziskav in inovacij v okviru mednarodnih forumov, kot so pobuda „Misija: inovativnost“, Svetovno zavezništvo za kronične bolezni ali Forum Belmont, da bi skupaj reševali svetovne izzive. Predlagani ukrepi: ·okrepiti usklajevanje z Indijo na večstranski ravni, da se okrepi ukrepanje na področju podnebnih sprememb na svetovni ravni, vključno z izvajanjem Montrealskega protokola, ter na področju okolja in čiste energije, pri čemer bi bilo to ukrepanje podprto z okrepljenim sodelovanjem v mednarodnih forumih na področju raziskav in inovacij; ·podpirati izvajanje Pariškega sporazuma, deliti znanje o modeliranju in razvoju scenarijev z nizkimi emisijami, ki bi se upoštevalo v strategijah za razvoj z nizkimi emisijami toplogrednih plinov za sredino stoletja, ter znanje o prilagajanju podnebnim spremembam; ·sodelovati pri reševanju velikih okoljskih izzivov, okrepiti doseganje obstoječih ciljev glede biotske raznovrstnosti in razviti nov ambiciozen svetovni okvir za biotsko raznovrstnost, ki naj bi bil sprejet leta 2020, ter hkrati čim bolj povečati povezave s politikami na področju podnebnih sprememb; ·še naprej dejavno podpirati Mednarodno združenje za sončno energijo (International Solar Alliance), tudi prek Evropske investicijske banke; ·okrepiti partnerstvo med EU in Indijo za razvojno sodelovanje za spodbujanje trajnostnih naložb, nadaljevanje tristranskega sodelovanja v tretjih državah, preučitev sinergij v mednarodnih forumih in spodbujanje trajnostne povezljivosti; ·opredeliti skupne prioritete in vzpostaviti partnerstvo z Indijo za izvajanje Agende 2030; ·poglobiti sistematično sodelovanje na področju vesolja med EU, vključno z Evropsko vesoljsko agencijo, in Indijo, med drugim s sporazumi o gospodarskem in znanstvenem sodelovanju. Okrepiti sodelovanje pri opazovanju Zemlje za reševanje različnih izzivov, od varstva okolja in podnebnih sprememb do spremljanja oceanov, ter ustvarjati poslovne priložnosti za zasnovo izdelkov za potrebe lokalnih uporabnikov. 1.3. Uresničevanje neizkoriščenih možnosti trgovinskih in naložbenih odnosov Medtem ko je bila EU leta 2017 prva trgovinska partnerica Indije in je pomenila 14 % njene celotne blagovne menjave, je bila Indija deveta največja trgovinska partnerica EU, saj je njen delež blagovne menjave z EU znašal le 2,2 %. Glede na velikost obeh gospodarstev ta deleža ne dosegata potenciala dvostranske trgovine med EU in Indijo. EU in Indija bi morali s proaktivnim pristopom krepiti svoje odnose na področju trgovine in naložb. Trgovina in naložbe imajo pomembno vlogo pri zagotavljanju rasti, potrebne za ustvarjanje delovnih mest ter izgradnjo infrastrukture in stanovanj v odgovor na pričakovanja nastajajočega indijskega srednjega razreda in na potrebe ljudi, ki še vedno živijo v revščini. Intenzivnejša vključitev Indije v svetovno gospodarstvo in na domači trg, ki je bolj odprt za svetovno trgovino, bi lahko prispevala k ohranjanju in pospešitvi njene gospodarske rasti. Uspeh gospodarskih reform, potrebnih za sprostitev celotnega potenciala indijskega gospodarstva, je v neposrednem interesu EU. Medtem ko v Indiji poteka razprava o koristih liberalizacije trgovine, je Indija še vedno zelo odvisna od izvoza in vhodnih naložb ter nenaklonjena odprtju za uvoz. EU bo Indijo še naprej spodbujala, naj odpre svoje gospodarstvo, da bi okrepila svojo mednarodno konkurenčnost, imela koristi od boljše vključitve v svetovne vrednostne verige in povečala svoj delež v svetovni trgovini, da bi ga tako bolj uskladila z vse večjim deležem svetovnega BDP. Glavni cilj EU je vzpostaviti trdno, pregledno, odprto, nediskriminatorno in predvidljivo regulativno in poslovno okolje za evropske družbe, ki trgujejo z Indijo ali vlagajo vanjo, vključno z zaščito njihovih naložb ter varstvom in uveljavljanjem pravic intelektualne lastnine. Za izboljšanje dostopa do trga za družbe EU, zlasti za MSP, bo treba odpraviti obstoječe ovire in preprečiti nastanek novih tarifnih ali netarifnih ovir. Tehnične ovire za trgovino, sanitarni in fitosanitarni ukrepi, visoke carine, zahteve glede obveznega testiranja in lokalnega certificiranja, omejitve za lokalizacijo podatkov, odstopanje od mednarodnih standardov in sporazumov ter diskriminacija na podlagi zakonodajnih ali upravnih ukrepov Indije vplivajo na najrazličnejše sektorje, vključno z blagom, storitvami, naložbami in javnimi naročili. V zvezi s tem je EU še vedno trdno zavezana prizadevanjem za celovite in uravnotežene sporazume z Indijo, ki bi bili dovolj ambiciozni, da bi se odzivali na ključne trgovinske in naložbene interese obeh strani ter ki bi prispevali k trajnostni rasti in razvoju v EU in Indiji. EU bo zlasti še naprej sodelovala z Indijo, da bi tako zagotovila, da bo ta sporazum ekonomsko smiseln, da bo dejansko odprl trg za vse sektorje obeh strani ter da bo vseboval zanesljiv sestavni del, ki temelji na pravilih. Vključevati bo moral tudi celovito poglavje o trgovini in trajnostnem razvoju, zlasti za obravnavo socialnih in okoljskih učinkov. Zagotavljanje visoke ravni zaščite naložb, da bi Indija ostala privlačen cilj za nove naložbe, je prav tako ključen vidik partnerstva med EU in Indijo. To velja zlasti, ker je Indija enostransko odpovedala vse svoje dvostranske pogodbe o naložbah, vključno s tistimi, sklenjenimi z državami članicami EU, in ker poteka proces večstranske reforme ureditve reševanja sporov med vlagatelji in državo. EU in Indija bi morali uporabljati vse razpoložljive kanale in forume, da bi zagotovili pošten dostop do trga in predvidljive razmere za naložbe ter spodbujali popolno obojestransko spoštovanje vseh večstranskih obveznosti do Svetovne trgovinske organizacije (STO) ter drugih ustreznih večstranskih organizacij in forumov. Predlagani ukrepi: ·okrepiti sodelovanje z Indijo na strateški ravni, da bi se opredelili skupni interesi EU in Indije v zvezi z gospodarskimi, trgovinskimi in naložbenimi vprašanji ter da bi se podprlo in povečalo sodelovanje EU pri gospodarski rasti in trajnostnem razvoju Indije. V ta namen bi si bilo treba prizadevati za vzpostavitev rednega ministrskega dialoga na visoki ravni; ·pogajati se o uravnoteženih, ambicioznih in obojestransko koristnih sporazumih o trgovini in naložbah s sodobnim okvirom za zaščito naložb; ·nadaljevati sodelovanje z Indijo, da bi se izboljšal dostop do trga, zlasti za MSP, odpravile obstoječe tarifne ali netarifne ovire in preprečil nastanek novih ter izboljšale razmere za naložbe; ·spodbujati evropsko gospodarsko diplomacijo, tako da se politični dialogi in razprave med EU in Indijo povežejo s poslovnim in tehnološkim sodelovanjem; ·okrepiti poslovno sodelovanje s podporo organizaciji rednih poslovnih vrhov in poslovnih obiskov v Indiji ter spodbujanjem dejavnejšega sodelovanja Indije v evropski podjetniški mreži in evropski platformi za sodelovanje grozdov. 1.4. Naložbe v talente in inovacije

EU in Indija imata dinamično demokracijo ter odprto in raznoliko družbo, zato sta v ospredju človekovega razvoja in inovacij. Dvojni cilj Indije je izpolnjevanje osnovnih potreb njenih prebivalcev, tudi s skromnimi inovacijami, in doseganje odličnosti na trgih visokih tehnologij. Obe področji ponujata obojestransko koristne priložnosti za sodelovanje med EU in Indijo. Večje število izmenjav med študenti, raziskovalci in strokovnjaki bi koristilo obema stranema. Vzajemna mobilnost talentov je v skupnem interesu EU in Indije. Mobilnost raziskovalcev in inovatorjev bi bilo treba spodbujati v obeh smereh. Poleg tega bi moralo sodelovanje med EU in Indijo podpirati inovacije, in sicer s spodbujanjem mreženja med evropskimi in indijskimi inovatorji, zagonskimi podjetji, inkubatorji in pospeševalniki, in to z vzpostavitvijo skupnih fizičnih in virtualnih platform ter s sodelovanjem pri usposabljanju in izmenjavah osebja. Visoko usposobljeni indijski delavci bi se lahko vključili v sektorje inovacijskih sistemov pod vodstvom EU in prispevali k ohranjanju vodilnega položaja, ki temelji na tehnologiji. V okviru cilja EU glede dostopa do najboljših talentov, znanja in virov na svetu je EU zainteresirana za spodbujanje sodelovanja več indijskih študentov, raziskovalcev in visokošolskih delavcev v programih EU, zlasti prek programa Erasmus+, izmenjav osebja za raziskave in inovacije ter svetovnih štipendij na podlagi ukrepov Marie Skłodowske-Curie v okviru Obzorja 2020. Enako bi bilo treba spodbujati tudi vzajemni dostop pri sodelovanju EU v indijskih programih štipendij. EU bo za učinkovito povečanje mobilnosti spodbujala razvoj orodij za kakovost in preglednost, pri čemer bo zagotovila primerljivost med standardi in kakovostjo visokošolskih kvalifikacij. Medtem ko ima Indija veliko vrhunskih izobraževalnih centrov, bo uresničevanje potenciala demografske prednosti odvisno od modernizacije, inovacij in internacionalizacije celotnega indijskega sistema visokošolskega izobraževanja ter od boljšega dostopa do vključujočega in pravičnega izobraževanja in poklicnega usposabljanja. Digitalizacija izobraževanja bi lahko ustvarila nove načine uporabe tehnologije za poučevanje in učenje ter hkrati zagotovila dodatne priložnosti za sodelovanje med EU in Indijo. EU bi imela koristi od sodelovanja z Indijo na prednostnih področjih EU, kot so znanost, tehnologija, inženirstvo, matematika, digitalna pismenost in analiza podatkov. EU in Indija bi imeli koristi od okrepljenega medkulturnega dialoga in izmenjav med ljudmi, ki bi temeljili na kulturni raznolikosti in večjezičnosti. Kultura lahko prinese velike družbene in gospodarske koristi. Spodbujala se bosta mobilnost umetnikov in kulturnih delavcev med EU in Indijo ter sodelovanje na področju kulturnih in kreativnih industrij, medijev ter varstva in spodbujanja svetovne kulturne dediščine. Boljše upravljanje migracij in mobilnosti med EU in Indijo je v interesu obeh strani, pri čemer bi bilo treba uporabljati uravnotežen pristop. EU bi morala spodbujati sodelovanje na področju zakonitih migracij, da bi dosegla lastne cilje glede znanja in spretnosti, zlasti glede visoko usposobljenih delavcev, kot so znanstveniki, strokovnjaki za informacijsko tehnologijo, inženirji in vodstveni delavci. Države članice EU bi morale bolj uporabljati orodja EU za zakonite migracije, kot so direktive o modri karti, študentih in raziskovalcih, osebah, premeščenih znotraj podjetja, in sezonskih delavcih, da bi izkoristile indijski talent in podjetniški duh. Prav tako je potrebno tudi izboljšano in usklajeno sodelovanje z Indijo na področju nedovoljenih migracij, zlasti za reševanje težav, ki se pojavljajo v postopku ponovnega sprejema. EU in Indija bi morali okrepiti sodelovanje na področju vrnitev in ponovnega sprejema ter sodelovanje pri zmanjševanju ponarejanja listin, ki omogoča nezakonit vstop in bivanje v EU. EU in države članice bi morale tesneje sodelovati pri spodbujanju turizma med EU in Indijo, kar bi prispevalo k izboljšanju vzajemnega razumevanja, gospodarske rasti, zaposlovanja in socialnega razvoja. Predlagani ukrepi: ·povečati obseg dejavnosti ozaveščanja s strani EU in njenih držav članic, da bi se prek sejmov, delavnic in seminarjev na državni in mestni ravni povečalo sodelovanje indijskih državljanov v programih EU; ·prizadevati si za vzajemno priznavanje kvalifikacij; ·deliti orodja in dobre prakse, namenjene razvoju prenosljivih znanj in kompetenc v programih za pridobitev diplome, ter preučiti, ali imajo visokošolski diplomanti znanje in spretnosti, ki jih iščejo delodajalci; ·podpirati sodelovanje in izmenjave med kulturnimi in kreativnimi sektorji v EU in Indiji, tudi s spodbujanjem sodelovanja med mesti in prek programa Ustvarjalna Evropa; ·sodelovati v več skupnih dejavnostih za ohranjanje in spodbujanje kulturne dediščine v EU in Indiji, spodbujati turistične tokove v Evropsko unijo ter podpirati izmenjave mladih; ·v celoti uporabljati obstoječa orodja, vključno s skupno agendo o migracijah in mobilnosti, za sodelovanje na področju migracij in mobilnosti. 2.VARNOST IN STABILNOST NA PODLAGI SVETOVNEGA REDA, KI TEMELJI NA PRAVILIH EU in Indija si prizadevata za vključujoče in učinkovito globalno upravljanje, ki temelji na pravilih in je usmerjeno v multilateralizem, katerega jedro so Združeni narodi. EU podpira večje sodelovanje Indije pri globalnem upravljanju ter se močno zavzema za vzpostavitev trdnega partnerstva za svetovno stabilnost in blaginjo. Še vedno obstajajo velike možnosti za izboljšanje usklajevanja z Indijo v večstranskih in regionalnih forumih. Boljše razumevanje stališč druge strani je bistveno za opredelitev pomembnih skupnih interesov, ki bi koristili skupnemu pristopu. EU bi si morala prizadevati za nadaljevanje sodelovanja z Indijo glede posebnih vprašanj z vidika, usmerjenega v rezultate. 2.1. Spodbujanje učinkovitega multilateralizma Indija je pomembna partnerica EU pri oblikovanju večstranskih rešitev in obravnavi svetovnih izzivov, od mednarodne varnosti do svetovne gospodarske stabilnosti in trajnostne rasti. EU bi morala še naprej razvijati redni dialog in posvetovanja z Indijo pred pomembnimi mednarodnimi srečanji, pri čemer bi si morala prizadevati za usklajevanje stališč, zlasti v Združenih narodih, skupini G20 in STO, ter za skupno podporo mednarodnemu pravu in reševanju sporov. EU in Indija sta zavezani učinkovitemu multilateralizmu, katerega jedro so močni Združeni narodi (ZN). EU bo z Indijo še naprej sodelovala na področju reforme sistema ZN, da bi zlasti podprla izvajanje ukrepov na treh področjih reforme, tj. na področju miru in varnosti, razvoja in upravljanja. EU in Indija bi morali sodelovati pri oživitvi Generalne skupščine in bolje uskladiti delo njenih odborov z Agendo 2030. Pričakuje se, da se bo delež Indije v svetovnem gospodarstvu v naslednjih dveh desetletjih še povečal. EU in Indija imata kot partnerici v skupini G20 skupni interes za reševanje svetovnih izzivov in okrepitev izmenjav na področju makroekonomskega razvoja, izzivov in ustreznih strategij politike na svetovni ravni in v svojih regijah. Še naprej bi morali sodelovati v okviru skupine G20, da bi opredelili in spodbujali prioritete, ki naj bi zagotovile močno, trajnostno, uravnoteženo in vključujočo svetovno rast. EU in Indija si prizadevata za ohranjanje mnogostranskega trgovinskega sistema, v središču katerega je STO, ter za krepitev proste, pravične in odprte trgovine za doseganje trajnostne rasti in razvoja. Medtem ko je mnogostranski trgovinski sistem prispeval k povezovanju svetovnega gospodarstva in preprečevanju protekcionizma, se spoprijema z resno krizo. EU pričakuje, da bo imela Indija v STO konstruktivnejšo vlogo, da bi opredelila dolgoročne rešitve, prispevala k odpravljanju temeljnih vzrokov obstoječih trgovinskih napetosti ter pomagala ponovno vzpostaviti ravnovesje v mednarodnem trgovinskem sistemu. EU želi z Indijo sodelovati pri razvoju skupnega razumevanja glede vprašanj, ki jih je treba obravnavati v STO, ter glede modernizacije STO in pri pospeševanju oblikovanja predpisov o temeljnih vprašanjih svetovne trgovine. Predlagani ukrepi: ·vzpostaviti pot za dialog o večstranskih vprašanjih, pri tem pa zunanje zadeve in varnostne vidike povezati s trgovinskimi in gospodarskimi cilji; ·prizadevati si za uskladitev stališč z Indijo pri pripravi, vsesplošni uporabi in izvajanju pomembnih večstranskih konvencij in konferenc na področjih v skupnem interesu in pogajanjih o njih ter olajšati doseganje skupnega razumevanja z drugimi članicami ZN; ·ponovno potrditi potrebo po sodelovalnem, verodostojnem in učinkovitem globalnem gospodarskem upravljanju ter spodbujati močno usklajevalno vlogo za EU in Indijo s spodbujanjem nadaljnjega sodelovanja v mednarodnem okviru; ·okrepiti usklajevanje in sodelovanje v obstoječih večstranskih okvirih, zlasti skupini G20, ter spodbujati dopolnjujoče se politike in pobude, kot so tiste na področju politik trajnostne in vključujoče rasti, Agende 2030, kakovostne infrastrukture, prihodnosti dela, krožnega gospodarstva in razvoja v zgodnjem otroštvu; ·prizadevati si za konstruktivno sodelovanje Indije pri reševanju izzivov svetovne trgovine v STO na podlagi skupnega cilja ohranjanja in krepitve mnogostranskega trgovinskega sistema, ki temelji na pravilih; ·izboljšati usklajevanje v agencijah ZN in drugih forumih. 2.2. Opiranje na skupne vrednote EU in Indija sta kot največji demokraciji na svetu skupaj odgovorni za spodbujanje miru, demokracije, pravne države in spoštovanja človekovih pravic, tudi na večstranski ravni in v ZN.

EU in Indija sta dolgoročno zavezani sodelovanju na področju človekovih pravic in bi morali nadaljevati redne izmenjave dobrih praks za varstvo človekovih pravic doma in po svetu, pri čemer bi se morali osredotočiti na enakost spolov in krepitev vloge žensk, politično, gospodarsko in socialno vključevanje mladih in pripadnikov manjšin, otrokove pravice, odpravljanje vseh oblik diskriminacije, boj proti trgovini z ljudmi ter svobodo veroizpovedi in prepričanja. Varstvu pravic ranljivih skupin bi bilo treba nameniti prednost, da bi se zagotovil učinkovit odziv na posledice podnebnih sprememb, saj te pogosto izrazito negativno vplivajo na ranljive skupine. EU in Indija bi morali okrepiti praktično sodelovanje ter raziskati priložnosti za tesnejše sodelovanje na področju demokracije, dobrega upravljanja in pravne države. Dodatno bi morali okrepiti svoja skupna prizadevanja v ZN. Partnerstvo med EU in Indijo na področju humanitarne pomoči bi bilo močno sredstvo za zagotavljanje skupne vizije in ukrepanja v mednarodni skupnosti, vključno z organi ZN, Svetovno banko in STO. Za uspeh v naših skupnih prizadevanjih so bistvena mednarodno priznana humanitarna načela nevtralnosti, nepristranskosti in neodvisnosti. Predlagani ukrepi: ·še naprej redno sodelovati na dvostranski ravni in ravni ZN ter izvajati skupne pobude za spodbujanje skupnih globalnih programov v zvezi s človekovimi pravicami in demokracijo, enakostjo spolov, krepitvijo vloge žensk in vključevanjem mladih; ·okrepiti praktično sodelovanje z zainteresiranimi stranmi, vključno s civilno družbo, in njihovo ozaveščanje, da bi se spodbujale skupne vrednote in načela, zlasti na področju pravne države, trajnostnega družbeno-gospodarskega razvoja in človekovih pravic; ·sodelovati z Indijo v tretjih državah za pomoč pri utrjevanju demokratičnih procesov in podporo prehodnim ureditvam s krepitvijo zmogljivosti za volilne in parlamentarne institucije; ·usklajevati humanitarne operacije in operacije pomoči ob nesrečah ter sodelovati z Indijo pri krepitvi večstranskega humanitarnega sistema in njegovih mehanizmov usklajevanja; ·sodelovati z Indijo pri zagotavljanju prehranske varnosti na svetovni ravni ter hkrati preprečevati omejitve in izkrivljanja na svetovnih kmetijskih trgih. 2.3. Krepitev sodelovanja na področju zunanje politike – od skupnih vrednot do skupnega ukrepanja Indija se vzpenja kot svetovna sila z vse bolj proaktivno zunanjo politiko. Močno bo vplivala na razvoj Azije in sveta. Boljši odnosi med Indijo in Pakistanom bi prispevali k sprostitvi potenciala obeh držav ter njune regije. EU in Indija sta skupaj odgovorni za zagotavljanje mednarodnega miru in varnosti ter odprtega in vključujočega mednarodnega reda. V interesu EU je, da bi imela Indija večjo vlogo v večpolarnem svetu, za kar je potrebna večpolarna Azija. EU in Indija imata velik interes za stabilnost in varnost njune razširjene soseščine, ki se prekriva v Srednji Aziji, na Bližnjem vzhodu/v „Zahodni Aziji“, Afriki in Indijskem oceanu. Njune skupne vrednote in načela kažejo splošno zbliževanje interesov v teh regijah v smislu zagotavljanja njihovega razvoja, blaginje in varnosti. EU bi morala na teh področjih okrepiti sodelovanje z Indijo s praktičnega vidika, pri čemer bi si morala prizadevati za skupne ocene, analizo in ukrepanje. EU bi morala graditi na skupnih stališčih z Indijo glede mednarodnih vprašanj, vključno s podporo Afganistanu, da postane samozadostna in uspešna država; sodelovanjem s Srednjo Azijo, da bi se ta regija razvila v mirno, uspešno in odporno gospodarsko in politično okolje, ki je tesneje medsebojno povezano; izvajanjem celovitega skupnega akcijskega načrta za Iran; „dvodržavno rešitvijo“ v mirovnem procesu na Bližnjem vzhodu ter pomenom prispevanja k miru in blaginji v Afriki in podpore afriškim rešitvam za afriške krize. Stabilnost in varnost Azije sta vse pomembnejši za evropske interese. EU in Indija bi morali povečati prizadevanja za podporo odpornosti držav ter obravnavati temeljne vzroke konfliktov prek skupnih pristopov in preventivne diplomacije. Sodelovanje s tretjimi državami bi moralo biti prioriteta. EU in Indija se strinjata, da bi morala biti njuna pristopa k povezljivosti trajnostna, celovita in temelječa na pravilih. To pomeni, da bi morala biti povezljivost okoljsko, gospodarsko, socialno in fiskalno trajnostna ter zagotavljati enake konkurenčne pogoje za podjetja, hkrati pa spoštovati mednarodne standarde in krepiti upravljanje. EU bi morala še povečati sodelovanje z Indijo za razvoj povezljivosti v korist Južne Azije in drugih regij, tudi z boljšim povezovanjem Afganistana s svetovnim gospodarstvom. EU bi morala v sodelovanju z Indijo in drugimi azijskimi partnericami iskati priložnosti za podporo na sodelovanju temelječemu in vključujočemu regionalnemu redu ter povezovanju, pri tem pa uporabljati pristop, ki temelji na pravilih. To bi moralo vključevati Združenje za regionalno sodelovanje v južni Aziji, pobudo za večsektorsko tehnično in gospodarsko sodelovanje na območju Bengalskega zaliva, združenje ASEAN in Združenje obroča za regionalno sodelovanje v Indijskem oceanu. Razširiti bi bilo treba sodelovanje z Indijo na področju spodbujanja skupnih načel, tudi v združenju ASEM, na primer na področju povezljivosti. Predlagani ukrepi: ·nadgraditi letni dialog med visokim predstavnikom/podpredsednikom EU in indijskim ministrom za zunanje zadeve v redni strateški dialog; ·prizadevati si za redne izmenjave in usklajevanje na področju najpomembnejših vprašanj zunanje politike, in sicer bodisi na podlagi uveljavljenih dialogov ob robu mednarodnih dogodkov bodisi prek uradov delegacije EU v New Delhiju in indijskega veleposlaništva v Bruslju; ·vzpostaviti redne dvo- in tristranske dialoge z Afriko in o njej, da bi se med drugim obravnavali varnost, gospodarska vprašanja in povezljivost; ·okrepiti dialog o Afganistanu in Srednji Aziji v ustreznih okoljih; ·združiti moči v postopkih vzpostavitve institucij in spravnih postopkih po konfliktih v tretjih državah; ·razviti partnerstvo za povezljivost z Indijo, tako na strateški kot na operativni ravni, regionalno, dvostransko in v podporo dejavnosti ASEM za povezljivost; ·izmenjati izkušnje z Indijo na področju krepitve regionalnega sodelovanja in si skupaj prizadevati za okrepitev obstoječih regionalnih struktur, tudi s sodelovanjem v regionalnem forumu združenja ASEAN. 2.4. Razvoj sodelovanja na področju varnosti in obrambe EU je normativna sila in ima vse večjo vlogo pri zagotavljanju varnosti, kot je mogoče videti na Zahodnem Balkanu, v različnih afriških krizah, zahodnem Indijskem oceanu, Gvinejskem zalivu in Sredozemskem morju. Je tudi pomembna zagovornica reda, ki temelji na pravilih, in pobud za sodelovanje na področju varnosti. Na podlagi varnostne in obrambne politike EU se vzpostavljajo mehanizmi za skupni razvoj obrambnih zmogljivosti v EU, tj. stalno strukturno sodelovanje, ki bo sčasoma še povečalo svoje operativne zmogljivosti in dalo priložnosti za tesnejše sodelovanje z državami nečlanicami EU, kot je Indija. Prihodnje sodelovanje bi lahko vključevalo izmenjavo izkušenj na področju usposabljanja, razvoja zmogljivosti, sodelovanja v misijah in operacijah ter raziskav novih obrambnih sistemov. EU se je odločila tudi okrepiti sodelovanje na področju varnosti v Aziji in z njo na podlagi prilagojenih pristopov. Za razvoj konkretnih pobud in spodbujanje boljšega razumevanja politik EU je bistveno nadalje razvijati odnose med vojskama EU in Indije, tudi med vodstvom oboroženih sil Indije in vojaških struktur EU, ter skupne vaje. EU in Indija imata skupne varnostne interese na vse več področjih. Krizno upravljanje ter ohranjanje in graditev miru ponujajo velike možnosti za dvostransko sodelovanje in sodelovanje v ZN. Terorizem je velika grožnja za EU in Indijo. Boj proti radikalizaciji, vključno s spletnim financiranjem terorizma, in preprečevanje nasilnega ekstremizma sta prioriteti obeh partneric. Redna dvostranska posvetovanja o boju proti terorizmu bi bilo treba razviti v platformo za skupne ocene groženj, izzivov in odzivov politike ter si prizadevati za razširitev tehničnega sodelovanja. EU in Indija bi morali sodelovati pri doseganju skupnih ciljev v mednarodnih in regionalnih organizacijah, vključno z ZN, G20, Projektno skupino za finančno ukrepanje (FATF) in Globalnim forumom za boj proti terorizmu, zlasti glede financiranja terorizma in oblikovanja seznama znanih terorističnih organizacij. Sodelovanje na področju boja proti terorizmu ter drugih varnostnih vprašanj bi imelo koristi od okrepljenih izmenjav med Europolom in enakovrednimi indijskimi organi. Indija je pomembna ponudnica storitev za EU, kibernetska varnost pa je njuna skupna prioriteta. EU bi morala bolj sodelovati z Indijo za stabilizacijo kibernetskega prostora in razvoj svetovnih norm, podprtih s skupno zavezo glede svobodnega, varnega, stabilnega, mirnega in dostopnega kibernetskega prostora. Prav tako pa bi si morala prizadevati, da z Indijo skupaj razvijeta ukrepe za krepitev zaupanja na regionalni ravni v okviru regionalnega foruma združenja ASEAN. Zagotovitev pomorskih komunikacijskih povezav je bistvena za EU in Indijo, saj je velika večina njune trgovine odvisna od pomorskega prevoza. Obe močno spodbujata spoštovanje mednarodnega prava, zlasti Konvencije ZN o pomorskem mednarodnem pravu (UNCLOS). Okrepiti je treba sodelovanje na področju pomorske varnosti, da bi se obravnavali netradicionalni varnostni izzivi, kot so piratstvo in oborožen rop; mednarodni organizirani kriminal; nezakonita trgovina; sodelovanje na morju, tudi na operativni ravni ter na področju kazenskega pregona in preprečevanja konfliktov; spodbujanje ukrepov za krepitev zaupanja ter izmenjava izkušenj s spremljanjem situacije v pomorstvu, pomorskim nadzorom in izmenjavo informacij, po možnosti v sodelovanju z drugimi partnerji in mednarodnimi organizacijami (npr. ZN). Razviti bi bilo treba sodelovanje na področju Indijskega oceana, zlasti v zvezi z varnostjo in upravljanjem, in sicer na podlagi dejavnosti boja proti piratstvu in ob spodbujanju spoštovanja mednarodnega pomorskega prava. EU bi morala nadaljevati pozitivno sodelovanje z Indijo na področju neširjenja orožja in razoroževanja, nadzora izvoza ter jedrske varnosti in zaščite. Poleg tega bo EU Indijo še naprej spodbujala h konstruktivnemu sodelovanju v mednarodnih režimih in pobudah za nadzor izvoza ter k pristopu k Pogodbi o trgovini z orožjem, Pogodbi o celoviti prepovedi jedrskih poskusov, Pogodbi o neširjenju jedrskega orožja in Konvenciji o prepovedi uporabe, kopičenja zalog, proizvodnje in prenosa protipehotnih min in o njihovem uničenju. Predlagani ukrepi: ·okrepiti tehnično sodelovanje z Indijo v boju proti terorizmu ter pri preprečevanju radikalizacije, nasilnega ekstremizma in financiranja terorizma; ·sodelovati z Indijo pri podpiranju modela večstranskega upravljanja interneta, ki zagotavlja njegovo svobodo in varnost; ·izmenjevati strokovno znanje o kibernetski varnosti in hibridnih grožnjah; ·skleniti delovne dogovore za spodbujanje sodelovanja med Europolom in indijskimi institucijami kazenskega pregona; ·opredeliti skupne ukrepe z Indijo na politični in operativni ravni za povečanje pomorske varnosti. Sodelovati z Indijo in drugimi ključnimi regionalnimi akterji, kot je Južna Afrika, da se prispeva h krepitvi zmogljivosti pomorskih držav v Indijskem oceanu in vzhodni Afriki; ·prizadevati si, da se v sodelovanju z Indijo razvijejo skupni projekti za usposabljanje in pomoč tretjim stranem, zlasti afriškim državam, v katere je napotenih veliko mirovnikov ZN; ·spodbujati redne izmenjave na področju operacij skupne varnostne in obrambne politike EU (SVOP), da bi se spodbudilo sodelovanje indijskih strokovnjakov za varnost, policije, sodnih uradnikov in vojaških svetovalcev. Vsaka stran bi morala drugo povabiti na svoja usposabljanja za ohranjanje miru; ·razvijati odnose med vojskama z izmenjavo osebja in usposabljanji, vključno z Evropsko akademijo za varnost in obrambo; ·razmisliti o napotitvi vojaškega svetovalca EU v delegacijo EU v New Delhiju in spodbujati vzajemnost; ·sodelovati z Indijo na področju kriznega upravljanja in izmenjati izkušnje s konzularnimi posredovanji v kriznih razmerah ob velikih nesrečah v tretjih državah.